Predkladacia správa

Návrh zákona, ktorým sa menia zákony súvisiace s presunom niektorých pôsobností z Policajného zboru na okresné úrady a na krajské úrady, sa predkladá na základe návrhu Ministerstva financií Slovenskej republiky na oddialenie účinnosti právnych úprav, ktoré majú vplyv na zvyšovanie výdavkov štátneho rozpočtu v roku 2003, schválenom uznesením vlády Slovenskej republiky z 23. októbra 2002 č. 1144.

Navrhované oddialenie účinnosti sa však netýka ďalších organizačných a vecných zmien, ktoré bude potrebné v zákonoch upravujúcich presun kompetencií týkajúcich sa občianskych preukazov, cestovných dokladov a vodičských preukazov z Policajného zboru na okresné úrady a na krajské úrady vykonať v súvislosti s predpokladaným zrušením okresných úradov, ako aj v súvislosti so zmenami týkajúcimi sa nových dokladov, ktoré je potrebné realizovať v kontexte vstupu Slovenskej republiky do Európskej únie, a to do účinnosti prechodu správnych agend.

Prínos navrhovaných zmien ministerstvo financií premietlo do návrhu štátneho rozpočtu na rok 2003, ktorý chce vláda Slovenskej republiky predložiť Národnej rade Slovenskej republiky do 20. novembra 2002. V súvislosti s tým majú byť návrhy noviel príslušných zákonov predložené na tom istom rokovaní vlády, na ktorom sa bude prerokúvať návrh štátneho rozpočtu. 

Prijatie návrhu zákona nebude mať dopad na pracovné sily a zamestnanosť. 

Prijatie návrhu zákona nebude mať dopad na životné prostredie. 

Prijatie návrhu zákona sa netýka záväzkov vyplývajúcich pre Slovenskú republiku z rokovaní o vstupe do Európskej únie a návrh zákona je v súlade s Ústavou Slovenskej republiky, ako aj medzinárodnými zmluvami, ktorými je Slovenská republika viazaná.

Návrh zákona nebol predmetom medzirezortného pripomienkového konania vzhľadom na skutočnosť, že vecné a finančné odôvodnenie jeho prijatia vyplýva z už spomínaných návrhov ministerstva financií.